Kohtuasi C-276/07

Nancy Delay

versus

Università degli studi di Firenze jt

(eelotsusetaotlus, mille on esitanud Corte d’appello di Firenze)

„Töötajate vaba liikumine — Diskrimineerimine kodakondsuse alusel — Vahetuslektorite kategooria — Endised võõrkeele lektorid — Omandatud õiguste tunnustamine”

Euroopa Kohtu otsus (seitsmes koda), 15. mai 2008 I - 3638

Kohtuotsuse kokkuvõte

Isikute vaba liikumine – Töötajad – Võrdne kohtlemine – Töötingimused

(EÜ artikli 39 lõige 2)

EÜ artikli 39 lõike 2 kohaselt nõuab töötajate vaba liikumine igasuguse kodakondsusel põhineva liikmesriikide töötajate diskrimineerimise kaotamist nii töölevõtmisel, töö tasustamisel kui ka muude töötingimuste puhul. Võrdse kohtlemise põhimõte, mis on EÜ artiklis 39 konkreetsemalt sätestatud, nõuab, et sarnaseid olukordi ei koheldaks erinevalt ja erinevaid olukordi ei koheldaks ühtemoodi, välja arvatud juhul, kui selline kohtlemine on objektiivselt põhjendatud.

Seejuures juhul, kui riigi kodanikest töötajatel on siseriikliku õiguse alusel õigus palgatõusu, tööstaaži ja tööandja poolt tehtavate sotsiaalkindlustusmaksete osas teenistuskäigu ennistamisele algsest töölevõtmise kuupäevast alates, siis peab ka endistel võõrkeelt emakeelena rääkivatel lektoritel, nüüd keelevaldkonna töötajatel olema sarnane õigus ennistamisele algsest töölevõtmise kuupäevast alates.

Kui sellise siseriikliku õiguse riigi kodanikest töötajatele kohaldamise eelduseks on tööandja ja töötaja vahelise töösuhte jätkumine, on üksnes siseriiklik kohus pädev asjaolusid hindama ja siseriiklikke õigusnorme tõlgendama tuvastamaks, kas tööülesanded, mida täidetakse keelevaldkonna töötajana, on jätkuks tööülesannetele, mida täidetakse vahetuslektorina. Siseriiklik kohus peab vastava hinnangu andmisel kontrollima esiteks, kas vahetuslektorite ja keelevaldkonna töötajate kutsealase tegevuse funktsionaalne sisu on eelkõige võõrkeele kursuste pedagoogiliste kriteeriumide ja üliõpilaste teadmiste hindamise osas sama, ning teiseks, kas mõlemad tööülesannete rühmad vastavad samadele õppevajadustele. Kui eelotsusetaotluse esitanud kohus leiab, et selline tööülesannete täitmine jätkub, hoolimata ajutisest töösuhte katkestamisest tööandjaga, tuleb välja selgitada, kas sarnases olukorras oleva riigi kodanikust töötaja puhul oleks tunnustatud tema algsest töölevõtmise kuupäevast alates omandatud õigusi. Sellega seoses on mitte õigusaktide vormil, vaid üksnes sisul põhineva analüüsi alusel võimalik tuvastada, kas nende õigusaktide tegelik kohaldamine erinevatele töötajate kategooriatele, kes on õiguslikult sarnases situatsioonis, toob kaasa olukorra, mis on kooskõlas kodakondsusel põhineva mittediskrimineerimise aluspõhimõttega, või sellele põhimõttele mittevastava olukorra.

EÜ artikli 39 lõikega 2 on järelikult vastuolus see, kui vahetuslektori tähtajalise töölepingu keelevaldkonna töötaja ja emakeele spetsialisti tähtajatu töölepinguga asendamisel keeldutakse eespool kirjeldatud olukorras oleva isiku algsest töölevõtmise kuupäevast alates omandatud õiguste tunnustamisest palga, tööstaaži ja tööandja poolt tehtavate sotsiaalkindlustusmaksete osas, samas kui riigi kodanikust töötaja õigusi oleks sarnases olukorras tunnustatud, mida siseriiklik kohus peab kontrollima.

(vt punktid 18, 19, 23, 24, 26–30 ja resolutiivosa)